**Ciljevi i teme za raspravu po Prijedlogu preustroja dijela trgovačkih društava kojima su osnivači Grad Ivanić-Grad, Općina Križ i Kloštar Ivanić**

Trgovačka društva, Komunalni centar Ivanić Grad, Poduzetnička zona Križ i Ivakop su u vlasništu i suvlasništvu Grada Ivanić-Grad, općina Križ i Kloštar Ivanić, te im se u strukturi društava djelatnosti međusobno preklapaju i nadopunjuju.

U cilju optimizacije, povećanja učinkovitosti javnih tvrtki te razvoja modernog komunalnog sustava na lokalnoj razini osnovana je radna skupina koja je analizirala rad navedenih tvrtki. Prema analizi radne skupine ustanovljeno je da je stvorena pretpostavka za preustroj, odnosno, trgovačka društva su prošla razdoblje konsolidacije, kao i sanacije dugovanja što otvara prostor za daljnji razvoj modernog komunalnog sustava na lokalnoj razini, a po uzoru na razvijene komunalne sustave u EU.

Osnovni prijedlog radne skupine je ustroj jedinstvenog komunalnog društva i to pripajanjem Komunalnog centra Ivanić Grad i Poduzetničke zone Križ komunalnom društvu Ivakop, obzirom da je Ivakop djeluje u sve tri lokalne jedinice samouprave, pored toga, operativno je i financijski najpotentnije društvo. Nastavno na navedeno u prilogu ovog dopisa dostavljamo vam Projekt pod nazivom: „Ustroj jedinstvenog komunalnog društva - Pripajanje Komunalnog centra Ivanić Grad i Poduzetničke zone Križ matičnom društvu Ivakop“.

Svrha projekta je okrupnjavanje komunalnih društava s područja tri jedinice lokalne samouprave kako bi izgradili jedinstven komunalni sustav utemeljen na prinicipima kružnog gospodarenja.

Ovime bi u budućem razdoblju imali jedno iznimno efikasno komunalno društvo, umjesto dosadašnja tri, a u slijedećoj fazi bi se planirala i izgradnja jedinstvenog objekta za potrebe novog komunalnog društva kako bi se optimizirali operativni resursi novonastalog društva.

Ciljevi projekta:

* izgradnja jedinstvenog komunalnog društva utemeljenog na postulatima kružne ekonomije koji može biti primjer na Hrvatskoj, ali i na EU razini;
* efikasnije korištenje raspoloživih materijalnih i ljudskih resursa svakog pojedinog društva kako bi se, između ostalog, povećala razina kvalitete pružne usluge korisnicima (npr. dimnjačarstvo, održavanje nerazvrstanih cesta, upravljanje grobljima i sl.);
* povećanje produktivnosti rada kako bi se osnažila operativna podrška za sve tri jedinice lokalne samouprave, a s krajnjim ciljem reduciranja cijena prema krajnjim korisnicima;
* osnaživanje komunalnog društva radi kvalitetnog animiranja financijskih sredstava iz različitih izvora, a posebno EU fondova;
* rasterećenje proračunskih sredstava Grada i Općina;
* optimizacija troškova za najmanje 5%.

Terminski plan ustroja centralnog komunalnog sustava obuhvaća:

* period analiziranja i usuglašavanja prijedloga između sve tri jedinice lokalne samouprave
* provođenje projekta pripajanja finaliziralo bi se do kraja 2017. godine
* izgradnja objekta za smještaj novog komunalnog društva Ivakopa finalizirala bi se do 31.12.2019.